Σύσταση Συμβουλίου Χωροταξίας, Οικισμού και Περιβάλλοντος στο Υπουργείο Μακεδονίας - Θράκης.Συνιστάται πενταμελές Συμβούλιο Χωροταξίας, Οικισμού και Περιβάλλοντος στο Υπουργείο Μακεδονίας - Θράκης, συγκροτούμενο από: Τον Προϊστάμενο της Διεύθυνσης Πολιτισμού του Υπουργείου Μακεδονίας - Θράκης, ως Πρόεδρο Τον Προϊστάμενο της Διεύθυνσης Περιβάλλοντος και Χωροταξίας της Περιφέρειας Κεντρικής Μακεδονίας Τον Προϊστάμενο της 4ης Εφορείας Νεωτέρων Μνημείων Τον Προϊστάμενο της Διεύθυνσης Πολεοδομίας Θεσσαλονίκης Έναν (1) εκπρόσωπο του Τεχνικού Επιμελητηρίου Ελλάδας (Τ.Ε.Ε. - Παράρτημα Κεντρικής Μακεδονίας), ως μέλη. Τον Πρόεδρο αναπληρώνει στα καθήκοντά του σε περίπτωση απουσίας ή κωλύματος αυτού, ο προϊστάμενος που έχει τα περισσότερα χρόνια υπηρεσίας στο βαθμό. Τα υπό στοιχεία 2, 3 και 4 μέλη του Συμβουλίου αναπληρώνουν οι νόμιμοι αναπληρωτές τους. Τα μέλη του Συμβουλίου διορίζονται με απόφαση του Υπουργού Μακεδονίας - Θράκης. Ο εκπρόσωπος του Τ.Ε.Ε. προτείνεται με τον αναπληρωτή του, από τον οικείο φορέα. Τα προς γνωμοδότηση θέματα εισηγείται στο Συμβούλιο ο προϊστάμενος του Τμήματος Πολιτιστικής Κληρονομιάς της Διεύθυνσης Πολιτισμού του Υπουργείου Μακεδονίας - Θράκης ή άλλοι υπάλληλοι του κλάδου ΠΕ Μηχανικών της ίδιας υπηρεσίας. Ο Πρόεδρος του Συμβουλίου μπορεί να ορίσει και μέλος του Συμβουλίου για ειδικότερη μελέτη και εισήγηση του προς συζήτηση θέματος. Γραμματέας του Συμβουλίου ορίζεται, με την ίδια απόφαση του Υπουργού Μακεδονίας - Θράκης, μόνιμος υπάλληλος του κλάδου ΠΕ ή ΤΕ, με βαθμό Α’ ή Β’ του Υπουργείου Μακεδονίας - Θράκης. Το Συμβούλιο Χωροταξίας, Οικισμού και Περιβάλλοντος, γνωμοδοτεί σε θέματα αρμοδιοτήτων του Υπουργείου Μακεδονίας - Θράκης, που περιήλθαν σ’ αυτό από το ΥΠΕΧΩΔΕ και το ΥΠΠΟ με βάση το Π.Δ. 358/1986 και αναφέρονται στην προστασία της Πολιτιστικής Κληρονομιάς (παραδοσιακοί οικισμοί, διατηρητέα κτίρια, ιστορικοί τόποι, φυσικό και πολιτιστικό περιβάλλον) που ανήκουν στην αρμοδιότητα του Υπουργείου Μακεδονίας - Θράκης, για τα οποία, σύμφωνα με τις κείμενες διατάξεις, απαιτείται γνώμη Συμβουλίου, καθώς επίσης και σε άλλα θέματα τα οποία παραπέμπονται για γνωμοδότηση από τον Υπουργό Μακεδονίας - Θράκης. Το Συμβούλιο μπορεί να καλεί εκπροσώπους υπηρεσιών για την παροχή αναγκαίων κάθε φορά διευκρινίσεων. Η ισχύς του διατάγματος αυτού αρχίζει από τη δημοσίευσή του στην Εφημερίδα της Κυβερνήσεως. Στον Υπουργό Μακεδονίας - Θράκης αναθέτουμε τη δημοσίευση και εκτέλεση του διατάγματος αυτού.